അന്ന മരിയ സാം ഇന്ത്യ ബുക്സ് ഓഫ് റെക്കോര്ഡ്സില് തിരുവല്ല: അസാമാന്യമായ ബുദ്ധിവൈഭവവുമായി വെറും രണ്ടു വയസും 11 മാസവും പ്രായമുള്ള അന്ന മരിയ സാം ഇന്ത്യ ബുക്ക് ഓഫ് റെക്കോര്ഡ്സില് സ്ഥാനം പിടിച്ചു. അക്ഷരംപോലും പഠിക്കുന്നതിനുമുമ്ബ് ഓര്മശക്തിയുടെ കാര്യത്തില് ഏറെ മുന്നിലെത്തിയാണ് അന്ന റെക്കോഡ് ബുക്കില് സ്ഥാനംപിടിച്ചത്. അന്നമരിയയുടെ കഴിവുകള് യുട്യൂബിലും മറ്റും ശ്രദ്ധ നേടിയതോടെ ഇവരുടെ കുടുംബ സുഹൃത്ത് വഴിയാണ് ഇന്ത്യ ബുക്ക് ഓഫ് റെക്കോര്ഡ്സ് അധികൃതര് ഷിക്കാഗോയിലുള്ള അന്നമരിയയുടെ മാതാപിതാക്കളുമായി ബന്ധപ്പെട്ടത്. തുടര്ന്ന്, ഓണ്ലൈനിലൂടെ അന്നമരിയയുമായി ചോദ്യങ്ങള് ചോദിച്ചും ചിത്രങ്ങള് കാണിച്ചും നടത്തിയ പരീക്ഷണങ്ങളിലും അന്നമരിയ വിജയിച്ചതോടെയാണ് ഇന്ത്യ ബുക്ക് ഓഫ് റെക്കോര്ഡ്സില് സ്ഥാനം പിടിച്ചത്. 150 രാഷ്ട്രങ്ങളുടെ പതാകകള് നോക്കി രാജ്യങ്ങളുടെ പേര്, 38 അമേരിക്കന് സംസ്ഥാനങ്ങളുടെ പേരുകള്, 17 ജീവജാലങ്ങളുടെ ശബ്ദം, നവഗ്രഹങ്ങളുടെ പേരുകള്, 28 രൂപങ്ങള്, 11 വിപരീതപദങ്ങള്, 28 ശരീരഭാഗങ്ങളുടെ പേരുകള്, 12 മാസങ്ങളുടെയും പേരുകള് എന്നിവയാണ് ഈ കൊച്ചുമിടുക്കി പറഞ്ഞുകൊടുത്തത്. തിരുവല്ല മേപ്രാല് പുരയ്ക്കല് സിബിന് പി. സാം ജെം അന്ന ജെയിംസ് ദമ്ബതികളുടെ മകളാണ് അന്ന മരിയ. ഇവര് കുടുംബസമേതം ഇപ്പോള് ഷിക്കാഗോയിലാണ്. കേരളാ കോണ്ഗ്രസ് സംസ്ഥാന ജനറല് സെക്രട്ടറിയും മുന് പെരിങ്ങര പഞ്ചായത്ത് പ്രസിഡന്റുമായിരുന്ന സാം ഈപ്പന്റെ മകനാണ് സിബിന്.